CELEX: 62007CN0548
Language: da
Date: 2007-12-10 00:00:00
Title: Sag C-548/07: Sag anlagt den 10. december 2007 — Kommissionen for De Europæiske Fællesskaber mod Den Hellenske Republik

26.1.2008   
            
            
               DA
            
            
               Den Europæiske Unions Tidende
            
            
               C 22/38
            
         Sag anlagt den 10. december 2007 — Kommissionen for De Europæiske Fællesskaber mod Den Hellenske Republik
   (Sag C-548/07)
   (2008/C 22/68)
   Processprog: græsk
   Parter
   
      Sagsøger: Kommissionen for De Europæiske Fællesskaber (ved M. Patakia og M. van Beek, som befuldmægtigede)
   
      Sagsøgt: Den Hellenske Republik
   Sagsøgerens påstande
   
               —
            
            
               Det fastlås, at Den Hellenske Republik har tilsidesat sine forpligtelser i henhold til Rådets direktiv 96/34/EF af 3. juni 1996 om den rammeaftale vedrørende forældreorlov, der er indgået af UNICE, CEEP og EFS (1) og navnlig i henhold til § 1, stk. 2, § 2, stk. 1, § 2, stk. 3, litra b), § 2, stk. 3, litra e) og f), § 2, stk. 4, og § 2, stk. 6, i aftalen, som er vedhæftet dette direktiv.
            
         
               —
            
            
               Den Hellenske Republik tilpligtes at betale sagens omkostninger.
            
         Søgsmålsgrunde og væsentligste argumenter
   
               1.
            
            
               Efter en gennemgang af hele den græske lovgivning til gennemførelse af direktiv 96/34/EF om den rammeaftale vedrørende forældreorlov, der er indgået af UNICE, CEEP og EFS, konstaterede Kommissionen, at der fortsat var mangler, og at der var foretaget en ukorrekt gennemførelse af visse bestemmelser i ovennævnte rammeaftale, som blev bekræftet ved det pågældende direktiv for så vidt angår ansatte i handelsflåden.
            
         
               2.
            
            
               Navnlig har den græske lovgivning, som bekræfter kollektive overenskomster på dette område, et begrænset anvendelsesområde, idet den ikke finder anvendelse på ansatte på alle handelsskibe.
            
         
               3.
            
            
               I henhold til græsk lovgivning skal desuden følgende betingelser — foruden de i direktivet fastsatte — opfyldes, for at disse ansatte tilkendes ret til forældreorlov:
               
                           —
                        
                        
                           at der haves 12 måneders anciennitet på samme skib
                        
                     
                           —
                        
                        
                           at mindst 30 personer er beskæftiget på det pågældende skib
                        
                     
                           —
                        
                        
                           at det godtgøres, at den anden forælder har beskæftigelse
                        
                     
                           —
                        
                        
                           at tilbagevenden fra forældreorlov betegnes som ny mønstringsaftale, og at beskæftigelsesperioden på ny er på mindst 6 eller 7 måneder
                        
                     
                           —
                        
                        
                           at sømanden overtager udgifterne til at sende en afløser
                        
                     
                           —
                        
                        
                           at den pågældende lovgivning kun finder anvendelse på mønstringsaftaler, som er påbegyndt efter ikrafttrædelsen af de kollektive overenskomster
                        
                     
                           —
                        
                        
                           at de handelsmæssige forpligtelser betegnes som force majeure for ikke at tilkende forældreorlov.
                        
                     
         
               4.
            
            
               Endelig har Kommissionen konstateret, at der hverken i de kollektive overenskomster eller i de ministerielle bekendtgørelser, som bekræfter disse, findes nogen henvisning til beskyttelsen af arbejdstagerne mod afskedigelse som følge af ansøgning om eller afholdelse af forældreorlov.
            
         
               5.
            
            
               Kommissionen finder derfor, at Den Hellenske Republik har tilsidesat sine forpligtelser i henhold til direktiv 96/34/EF og navnlig i henhold til § 1, stk. 2, § 2, stk. 1, § 2, stk. 3, litra b), § 2, stk. 3, litra e) og f), § 2, stk. 4, og § 2, stk. 6, i aftalen, som er vedhæftet dette direktiv.
            
         
      (1)  EFT L 145 af 19.6.1996, s. 4.